section_heading: Povijesne veze i znameniti Hrvati u Poljskoj
paragraph_text: Potkraj XV. i početkom XVI. st. na Krakówskom sveučilištu studira stotinjak hrvatskih studenata, među istaknutijima, Vinko Pribojević, Antun Vrančić te Juraj II. Drašković. Veći broj Hrvata studira na Jagielonskom sveučilištu potkraj XIX. st., među njima i Julije Benešić, Ivo Andrić, Stjepan Musulin, Stjepan Ivšić, Branko Vodnik, Josip Hamm i Vilim Frančić, koji je na njemu postao i profesorom, održavajući tečajeve hrvatskoga jezika za srednjoškolce, izlete poljskih studenata u Hrvatsku te popularizirajući Hrvatsku u poljskomu i Poljsku u hrvatskomu tisku. Frančić i Benešić obilježili su hrvatsko-poljske odnose XX. st. U Lavovu (tada dijelu Poljske) studirali su Antun Vilko Dorotić i Josip Hamm, a lektorat na tomu sveučilištu dvadesetih god. XX. st. vodio Franjo Crnek.